CELEX: 32021R0574
Language: da
Date: 2021-03-30 00:00:00
Title: Kommissionens gennemførelsesforordning (EU) 2021/574 af 30. marts 2021 om ændring af gennemførelsesforordning (EU) 2017/375 og gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet prosulfuron (EØS-relevant tekst)

8.4.2021   
               
               
                  DA
               
               
                  Den Europæiske Unions Tidende
               
               
                  L 120/9
               
            
         KOMMISSIONENS GENNEMFØRELSESFORORDNING (EU) 2021/574
         af 30. marts 2021
         om ændring af gennemførelsesforordning (EU) 2017/375 og gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet prosulfuron
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 13, stk. 2, litra c), og
         ud fra følgende betragtninger:
         
                     (1)
                  
                  
                     Godkendelsen af aktivstoffet prosulfuron som kandidat til substitution, jf. forordning (EF) nr. 1107/2009, blev fornyet ved Kommissionens gennemførelsesforordning (EU) 2017/375 (2).
                  
               
                     (2)
                  
                  
                     Godkendelsen af aktivstoffet prosulfuron, jf. del E i bilaget til Kommissionens gennemførelsesforordning (EU) nr. 540/2011 (3), var omfattet af den begrænsning, at prosulfuron kun må anvendes én gang hvert tredje år på samme areal ved en maksimumdosis på 20 g aktivstof pr. hektar.
                  
               
                     (3)
                  
                  
                     I overensstemmelse med artikel 7, stk. 1, i forordning (EF) nr. 1107/2009 indsendte Syngenta Crop Protection AG den 12. oktober 2016 en ansøgning til den udpegede rapporterende medlemsstat, Frankrig, med anmodning om at få ændret betingelserne for godkendelse af prosulfuron, således at denne begrænsning fjernes. Den udpegede rapporterende medlemsstat fandt ansøgningen antagelig.
                  
               
                     (4)
                  
                  
                     Den udpegede rapporterende medlemsstat vurderede den ændrede anvendelse af aktivstoffet prosulfuron i forbindelse med de potentielle virkninger på menneskers og dyrs sundhed og på miljøet, jf. bestemmelserne i artikel 4 i forordning (EF) nr. 1107/2009, og udarbejdede en revideret vurderingsrapport vedrørende fornyelse, som blev forelagt for Den Europæiske Fødevaresikkerhedsautoritet (»autoriteten«) og Kommissionen den 5. april 2018.
                  
               
                     (5)
                  
                  
                     Autoriteten fremsendte den reviderede vurderingsrapport vedrørende fornyelse til ansøgeren og til medlemsstaterne, således at de kunne fremsætte bemærkninger hertil, og gjorde den tilgængelig for offentligheden i overensstemmelse med artikel 12, stk. 1, i forordning (EF) nr. 1107/2009. I overensstemmelse med artikel 12, stk. 3, i forordning (EF) nr. 1107/2009 blev ansøgeren anmodet om at fremlægge yderligere oplysninger. Frankrig evaluerede de supplerende oplysninger og fremsendte den 28. februar 2019 en revideret vurderingsrapport vedrørende fornyelse til Kommissionen og til autoriteten.
                  
               
                     (6)
                  
                  
                     Den 15. juni 2020 fremsendte autoriteten sin konklusion (4) om, hvorvidt den ændrede anvendelse af aktivstoffet prosulfuron kan forventes at opfylde godkendelseskriterierne i artikel 4 i forordning (EF) nr. 1107/2009, til Kommissionen.
                  
               
                     (7)
                  
                  
                     Kommissionen forelagde den 23. oktober 2020 et addendum til den reviderede vurderingsrapport vedrørende prosulfuron samt et udkast til forordning for Den Stående Komité for Planter, Dyr, Fødevarer og Foder.
                  
               
                     (8)
                  
                  
                     Ansøgeren blev opfordret til at fremsætte bemærkninger til addendummet til den reviderede vurderingsrapport.
                  
               
                     (9)
                  
                  
                     Det er med hensyn til et eller flere repræsentative anvendelsesformål for mindst et plantebeskyttelsesmiddel indeholdende prosulfuron blevet fastslået, at godkendelseskriterierne i artikel 4 i forordning (EF) nr. 1107/2009 er opfyldt, hvis det pågældende plantebeskyttelsesmiddel kun anvendes én gang om året. Begrænsningen om, at prosulfuron kun må anvendes én gang hvert tredje år på samme areal ved en maksimumdosis på 20 g aktivstof pr. hektar, bør derfor udgå.
                  
               
                     (10)
                  
                  
                     Gennemførelsesforordning (EU) 2017/375 og (EU) nr. 540/2011 bør derfor ændres.
                  
               
                     (11)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Ændring af gennemførelsesforordning (EU) 2017/375
            Bilag I til gennemførelsesforordning (EU) 2017/375 ændres som angivet i bilag I til nærværende forordning.
         
         
            Artikel 2
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.
         
         
            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. marts 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 309 af 24.11.2009, s. 1.
         
            (2)  Kommissionens gennemførelsesforordning (EU) 2017/375 af 2. marts 2017 om forlængelse af godkendelsen af aktivstoffet prosulfuron, som kandidat til substitution, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EUT L 58 af 4.3.2017, s. 3).
         
            (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).
         
            (4)  Den Europæiske Fødevaresikkerhedsautoritet (EFSA), 2020: Conclusion on the peer review of the pesticide risk assessment of the active substance prosulfuron, EFSA Journal 2020;18(7):6181, a 20 ff. https://doi.org/10.2903/j.efsa.2020.6181.
      
      
         
            BILAG I
            I bilag I i gennemførelsesforordning (EU) 2017/375 affattes kolonnen »Særlige bestemmelser« således:
            »Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport (og addendummet hertil) om prosulfuron, særlig tillæg I og II.
            Ved denne samlede vurdering skal medlemsstaterne være særlig opmærksomme på:
            
                        —
                     
                     
                        beskyttelse af grundvandet, når stoffet anvendes i områder med sårbare jordbunds- og/eller klimaforhold
                     
                  
                        —
                     
                     
                        beskyttelse af forbrugerne under hensyntagen til eksponering for metabolitter af prosulfuron
                     
                  
                        —
                     
                     
                        risikoen for landplanter, der ikke er målarter, og for vandplanter.
                     
                  Anvendelsesbetingelserne skal omfatte risikobegrænsende foranstaltninger, hvis det er relevant.«
         
      
      
         
            BILAG II
            Kolonnen »Særlige bestemmelser« i række 6, prosulfuron, i del E i bilaget til gennemførelsesforordning (EU) nr. 540/2011 affattes således:
            »Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport (og addendummet hertil) om prosulfuron, særlig tillæg I og II.
            Ved denne samlede vurdering skal medlemsstaterne være særlig opmærksomme på:
            
                        —
                     
                     
                        beskyttelse af grundvandet, når stoffet anvendes i områder med sårbare jordbunds- og/eller klimaforhold
                     
                  
                        —
                     
                     
                        beskyttelse af forbrugerne under hensyntagen til eksponering for metabolitter af prosulfuron
                     
                  
                        —
                     
                     
                        risikoen for landplanter, der ikke er målarter, og for vandplanter.
                     
                  Anvendelsesbetingelserne skal omfatte risikobegrænsende foranstaltninger, hvis det er relevant.«